ขึ้นทะเบียนวินจักรยานยนต์แล้ว5.1หมื่นราย
กก.ขับเคลื่อนประชาวิวัฒน์ แจงขึ้นทะเบียนจักรยานยนต์รับจ้างได้ 5.1 หมื่นราย และผู้ค้ากว่า 2,200 ราย พร้อมโชว์ยอดอาชญากรรมลดลง 40.4 % หลังตำรวจลุยสำรวจจุดเสี่ยง&nbsp;
22 มี.ค. 2554

กก.ขับเคลื่อนประชาวิวัฒน์ แจงขึ้นทะเบียนจักรยานยนต์รับจ้างได้ 5.1 หมื่นราย และผู้ค้ากว่า 2,200 ราย พร้อมโชว์ยอดอาชญากรรมลดลง 40.4 % หลังตำรวจลุยสำรวจจุดเสี่ยง 
รายงานข่าวจากที่ประชุมคณะกรรมการขับเคลื่อน 9 มาตรการตามนโยบายประชาวิวัฒน์ ซึ่งมีนายกรณ์ จาติกวณิช  รมว. คลัง เป็นประธาน ได้รายงานความคืบหน้าต่อนายอภิสิทธิ์ เวชชาชีวะ นายกรัฐมนตรี โดยพบว่ามีหลายมาตรการที่มีผลสำเร็จ ได้แก่ การลงทะเบียนผู้ขับขี่จักรยานยนต์รับจ้างและวินใหม่ ซึ่งกทม. ได้ปิดการลงทะเบียนไปเมื่อวันที่ 15 มี.ค. มีผู้มาลงทะเบียน แยกเป็นผู้ขับขี่เดิม 5.19  หมื่นราย ผู้ขับขี่ใหม่ในวินเดิม 3.59 หมื่นราย ผู้ขับขี่ใหม่ในวินใหม่ 1.35 หมื่นราย และวินใหม่ 1,129 วิน  ซึ่งขั้นตอนต่อไปกทม. จะเริ่มส่งข้อมูลให้กรมขนส่งฯ เพื่อให้ผู้ขับขี่เดิมจำนวน 5.19  หมื่นราย ได้รับบัตรประจำตัวภายในสิ้นเดือน เม.ย. 
สำหรับการอนุมัติจุดผ่อนผันจำนวน 275 จุด ใน 39 เขตของกทม. จำนวนผู้ค้า 6,479 รายนั้น  พบว่ามีการเห็นชอบ 147 จุด รวมผู้ค้า 2,294 ราย และไม่เห็นชอบ 42 จุด รวมผู้ค้า 1,401 ราย  ซึ่งกทม.มีแนวทางที่จะช่วยเหลือผู้ค้าที่ไม่ได้รับความเห็นชอบเหล่านี้ ในแง่ของการจัดหาสถานที่ค้าขายต่อไป นอกจากนี้ยังมีอีก 86 จุด รวมผู้ค้า 2,820 ราย  ที่เห็นควรให้ปรับปรุงจุดการค้าให้เป็นไปตามหลักเกณฑ์ เช่น การจัดพื้นที่ไม่ให้ไปเบียดบังพื้นที่สัญจรของประชาชน
นอกจากนี้ยังพบว่า โครงการปฏิบัติการลดอาชญากรรมในเขตกทม. บรรลุเป้าหมายเป็นที่หน้าพอใจ โดยพบว่าอาชญากรรมลดลง 40.42% (เปรียบเทียบกับค่าเฉลี่ย 3 ปีย้อนหลังในช่วงเวลาเดียวกัน) ทั้งนี้เป็นผลจากหลากหลายมาตรการของสำนักงานตำรวจแห่งชาติ เช่น การปรับปรุงสภาพแวดล้อมที่เอื้อต่ออาชญากรรม โดยการปรับปรุงพื้นที่รกร้างจำนวน 47 จุด แก้ไขจุดเสี่ยงและจุดล่อแหลมจำนวน 118 จุด ปรับเพิ่มแสงสว่างจำนวน 438 จุด โดยจะมีการสำรวจจุดที่จะติดตั้งแสงสว่างเพิ่มเติมอีก 440 จุด และบช.น. มีเป้าหมายที่จะติดตั้งกล้อง CCTV ในจุด HOTSPOT ทั้งสิ้นกว่า 420 จุด จำนวนรวม 1,321 กล้อง ทั่วกทม. ซึ่งได้ติดตั้งไปแล้ว 74 จุด (กล้อง 353 ตัว) กำลังดำเนินการติดตั้งอยู่ 35 จุด (กล้อง 197 ตัว) ซึ่งจะแล้วเสร็จภายในสิ้นเดือนมี.ค.นี้ โดยที่เหลืออีก 311 จะทยอยติดตั้งให้แล้วเสร็จภายในเดือนต.ค.2554